# РЕПУБЛИКА БЪЛГАРИЯ

# Заместник-министър на земеделието, храните и горите

*93-1419*

*28.02.2020 г*.

**ДО ОДОБРЯВАМ: /П/**

**Г-ЖА ДЕСИСЛАВА ТАНЕВА \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Министър на земеделието, МИНИСТЪР НА ЗЕМЕДЕЛИЕТО,**

**храните И ГОРИТЕ ХРАНИТЕ И ГОРИТЕ**

**Относно:** Проект на Заповед за започването на приема на заявления за подпомагане по мерките, финансирани от Програмата за развитие на селските райони за периода 2014 – 2020 г. (ПРСР 2014-2020 г.) за кампания 2020

**ДОКЛАД**

от

д-р Лозана Василева, заместник – министър на земеделието, храните и горите

УВАЖАЕМА ГОСПОЖО МИНИСТЪР,

Съгласно разпоредбата на чл. 4, ал. 5 от Наредба № 5 от 2009 г. за условията и реда за подаване на заявления по схеми и мерки за директни плащания (ДВ, бр. 22 от 2009 г.), започването на прием на заявления по мерките от ПРСР 2014-2020 г. се извършва след издаване на заповед от министъра на земеделието, храните и горите.

Разпоредбите на чл. 11 от Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г. (ДВ, бр. 16 от 2015 г.) и на чл. 9 от Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (ДВ, бр. 16 от 2015 г.) предвиждат плащанията да се предоставят в рамките на предвидените финансови средства по съответните мерки в ПРСР 2014 – 2020.

Отчитайки изискването плащанията по мерките от ПРСР 2014-2020 г. да се предоставят в съответствие с принципите на добро финансово управление, публичност и прозрачност, Държавен фонд „Земеделие“ – Разплащателна агенция (ДФЗ-РА) предостави данни за наличните финансови средства по двете мерки. Съгласно предоставените от ДФЗ-РА данни относно изпълнението на бюджета и по двете мерки не е налице финансов ресурс за поемане на нови ангажименти.

Данните за мярка 10 „Агроекология и климат“ показват неангажирани финансови средства в размер, който не е достатъчен за едновременно удовлетворяване на интереса към всички направления от мярката. С оглед на факта, че програмният период 2014-2020 е в края на прилагането, както и съобразявайки размера на предвидените към момента средства от ЕЗФРСР за периода 2021-2027 г., неяснотата относно разпределението на средствата по отделните мерки, доброто финансово управление и рационалния подход за управление на средствата за следващите седем години изискват да не бъде натоварван допълнително финансовият ресурс за новия програмен период. В тази връзка следва да се отбележи и че към настоящия момент европейската регламентация в областта на общата селскостопанска политика е в процес на изготвяне и съгласуване с държавите членки.

С оглед гореизложеното и предвид предоставените данни от ДФЗ-РА за ограничени финансови средства по мярка 10 „Агроекология и климат“, както и отчетеният през изминалите години интерес по мярката, предлагам през кампания 2020 кандидатите, чийто ангажимент е изтекъл през кампания 2019 да могат да удължат с една година ангажимента си. От тази възможност ще могат да се възползват кандидатите по следните направления:

* Възстановяване и поддържане на постоянно затревени площи с висока природна стойност (ВПС);
* Контрол на почвената ерозия – дейност „Затревяване на междуредията на лозята и трайните насаждения“;
* Традиционни практики за сезонна паша (пасторализъм);
* Опазване на застрашени от изчезване местни породи, важни за селското стопанство;
* Опазване на застрашени от изчезване местни сортове, важни за селското стопанство;

 Кандидатите по мярка 10 „Агроекология и климат“, включително тези, които се възползват от възможността да удължат ангажиментите си, ще могат да го направят с размера на площите, за които имат ангажимент по мярката. С цел да се гарантира разумното разходване на остатъка от финансовият ресурс по мярката, няма да се допуска разширяване на ангажиментите по смисъла на чл. 20, ал. 6, 7 и 8 от Наредба № 7 от 2015 г. за прилагане на мярка 10 „Агроекология и климат“ от ПРСР 2014-2020 г.

Съгласно предоставените от ДФЗ-РА данни относно изпълнението на бюджета на мярка 11 „Биологично земеделие“ не е налице финансов ресурс за поемане на нови ангажименти и за разширяване на ангажиментите. В тази връзка на Европейската комисия беше изпратено за одобрение изменение в ПРСР 2014-2020 г. след гласуването му на Комитет по наблюдение. В изпратеното изменение се предлага прехвърляне на средства в размер от 40 млн. евро от резерва на ПРСР 2014-2020 г. към бюджета на мярка 11 „Биологично земеделие“ с цел осигуряване на финансов ресурс за прием през кампания 2020 г.

Предвид продължаващите консултации с Европейската комисия и липсата на принципно одобрение на предложените промени на този етап не може да се отвори прием по мярка 11 „Биологично земеделие“.

След получаване на отговор от Европейската комисия по предложените изменения в мярка 11 „Биологично земеделие“, ще бъдат предприети своевременни действия по изменение на заповедта за прием, с която да се предостави възможност на земеделските стопани за участие по мярката.

По отношение на мярка 12 „Плащания по Натура 2000 и Рамковата директива за водите“ и мярка 13 „Плащания за райони с природни или други специфични ограничения“ от ПРСР 2014-2020 г., предвид данните за изразходваните до този момент средства, в изпратеното за одобрение от ЕК изменение на ПРСР 2014-2020 г. се предлага прехвърляне на финансов ресурс от нестартирали мерки в размер на 8 750 000 евро към бюджета на мярка 13. В тази връзка предлагам приемът на заявления за подпомагане по мярка 12 и мярка 13 да започне с началото на кампанията за директни плащания 2020 г.

В съответствие с принципа за публичност и прозрачност е публикувано съобщение, проект на заповед на министъра на земеделието, храните и горите относно обявяване на прием на заявления за подпомагане по мерките, финансирани от ПРСР 2014-2020 г. и проект на доклад на заместник-министъра на земеделието, храните и горите с мотиви за издаването на заповедта. Предоставен е едномесечен срок за предложения и бележки на заинтересованите граждани и техните организации. В периода на общественото обсъждане е постъпило становище с рег. индекс № 15-60/24.02.2020 г. от Българска Асоциация Биопродукти, като същото не е прието. Удължаването на ангажиментите не е задължително изискване. Следва да се има предвид, че удължаването е за целия ангажимент, а не за част от него, като проследяването за спазен многогодишен ангажимент се извършва за направление, а не за дейност. В тази връзка се предвижда възможност за удължаване само на дейност „Затревяване на междуредията на лозята и трайните насаждения“. В приложената заповед изрично е указано, че следва да се публикува на интернет-страницата на Министерство на земеделието, храните и горите и на Държавен фонд „Земеделие“ – Разплащателна агенция, за да се оповести съдържанието й на заинтересованите лица и техните организации.

**УВАЖАЕМА ГОСПОЖО МИНИСТЪР,**

Във връзка с гореизложеното предлагам да одобрите проект на Заповед за започване на прием на заявления по мерките от ПРСР 2014 – 2020 г. за кампания 2019, подавани по реда на Наредба № 5 от 2009 г. за условията и реда за подаване на заявления по схеми и мерки за директни плащания.

**Приложения:**

1. Заповед;

2. Становище от Българска Асоциация Биопродукти

**С уважение, /П/**

**Д-Р ЛОЗАНА ВАСИЛЕВА**

***Заместник-министър на земеделието,***

***храните и горите***